[pic] | COMISIA COMUNITĂŢILOR EUROPENE |

Bruxelles, 12.9.2007

COM(2007) 514 final

2007/0188 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

privind participarea Comunităţii la un program de cercetare şi dezvoltare destinat să sprijine IMM-urile care desfăşoară activităţi de cercetare şi dezvoltare, derulat de mai multe state membre

(prezentată de Comisie)

EXPUNERE DE MOTIVE

CONTEXTUL PROPUNERII |

110 | Obiective Obiectivul prezentei propuneri este adoptarea unei decizii de către Parlamentul European şi Consiliu în baza articolului 169 din Tratatul CE, privind participarea Comunităţii la programul comun de cercetare şi dezvoltare Eurostars derulat de mai multe state membre (denumit în continuare „programul comun Eurostars”). Această iniţiativă, prezentată de EUREKA, va sprijini IMM-urile care desfăşoară activităţi de cercetare şi dezvoltare (denumite în continuare „IMM-uri care desfăşoară activităţi de C&D”) în realizarea de activităţi de cercetare orientate către piaţă, în cadrul unor proiecte transnaţionale. 22 de state membre şi alte cinci state din cadrul EUREKA[1] s-au angajat să contribuie financiar la programul comun Eurostars cu suma de 300 de milioane EUR pe durata de şase ani a programului. Cofinanţarea comunitară se va ridica la maximum 100 de milioane EUR. În aplicarea articolului 169, statele membre participante nu se limitează la coordonarea programelor de cercetare, ci participă activ la un proces voluntar de integrare care acoperă aspecte ştiinţifice, administrative şi financiare. Integrarea ştiinţifică include definirea şi aplicarea în comun a activităţilor ştiinţifice şi tehnologice, precum şi selecţia centrală a propunerilor de proiecte pe baza calităţii ştiinţifice şi a impactului economic preconizat. Integrarea administrativă necesită o structură specifică de punere în aplicare care să funcţioneze efectiv, responsabilă cu aplicarea eficientă şi centralizată a programului comun Eurostars. Integrarea financiară presupune întocmirea unui plan financiar multianual la care statele membre participante, Islanda, Israel, Norvegia, Elveţia şi Turcia să participe efectiv. Motivele propunerii În noiembrie 2004, Consiliul pentru competitivitate[2] a subliniat importanţa IMM-urilor pentru dezvoltarea creşterii şi competitivităţii în Europa şi, în consecinţă, necesitatea ca statele membre şi Comisia să sporească eficienţa şi complementaritatea programelor de sprijin naţionale şi europene destinate IMM-urilor. În special, acesta a încurajat Comisia să studieze posibilitatea realizării unui plan ascendent pentru IMM-urile care desfăşoară activităţi de cercetare. De asemenea, Consiliul a reamintit importanţa coordonării programelor naţionale în dezvoltarea Spaţiului European de Cercetare (SEC) şi a invitat statele membre şi Comisia să coopereze îndeaproape la identificarea unui număr restrâns de domenii în care s-ar putea aplica articolul 169 din tratat. În egală măsură, acesta a adresat Comisiei invitaţia de a intensifica cooperarea şi coordonarea cu sistemele europene şi cu Uniunea, în special cu EUREKA. În „Rezoluţia privind ştiinţa şi tehnologia”[3], Parlamentul European afirmă categoric că celelalte mecanisme de finanţare şi de sprijin ar trebui utilizate într-un mod mai eficient şi coordonat în beneficiul C&D şi al inovării, referindu-se, printre altele, la EUREKA. De asemenea, Parlamentul încurajează consolidarea cooperării între programele naţionale de cercetare şi invită Comisia să ia iniţiative în temeiul articolul 169 din Tratatul CE. Cel de-al şaptelea Program-cadru[4] (denumit în continuare „PC7”) oferă posibilitatea de lansare a unor astfel de iniţiative în temeiul articolului 169 în domenii definite în strânsă colaborare cu statele membre. Participarea Comunităţii la programe de cercetare comune este deosebit de importantă pentru cooperarea europeană pe scară largă conform unei „geometrii variabile” între statele membre care au nevoi şi/sau interese comune. Programele specifice[5] au identificat patru domenii, printre care se numără „IMM-urile care desfăşoară activităţi de cercetare” („Eurostars”) în cadrul programului specific „Capacităţi”[6]. Prin urmare, programul de lucru „Capacităţi” se referă în egală măsură la iniţiativa Eurostars[7]. |

120 | Context general 1.3.1 IMM-urile în contextul unei economii globalizate şi al procesului Lisabona Reprezentând 99% din totalul întreprinderilor din Europa, IMM-urile[8] sunt o componentă esenţială pentru reuşita parteneriatului de la Lisabona reînnoit pentru creştere şi locuri de muncă, deoarece constituie surse principale de inovare şi de creare de locuri de muncă[9]. Acestea se confruntă cu numeroase dificultăţi: o concurenţă puternică la nivel mondial în contextul internaţionalizării din ce în ce mai extinse a lanţurilor de valori, accelerarea ciclurilor de producţie, schimbări în structurile economice şi în diviziunea internaţională a muncii. Multe IMM-uri se luptă pentru a se repoziţiona pe piaţă. Totuşi, pentru IMM-urile inovatoare, dimensiunea mică şi organizarea flexibilă pot constitui avantaje importante în acest climat economic în schimbare, permiţându-le să se adapteze rapid şi, astfel, să profite de noi oportunităţi de piaţă. IMM-urile care desfăşoară activităţi de C&D pot avea o contribuţie extrem de importantă la transformarea ştiinţei şi a noilor tehnologii în produse, procese şi servicii inovative, contribuind astfel şa îndeplinirea obiectivelor de la Lisabona. 1.3.2 IMM-urile care desfăşoară activităţi de C&D în Europa IMM-urile care desfăşoară activităţi de C&D sunt definite ca fiind IMM-uri cu capacităţi proprii de cercetare. Aceste IMM-uri sunt societăţi bazate pe utilizarea intensivă de cunoştinţe, pe tehnologie/inovare, având un rol deosebit de important în procesul de inovare. Acestea sunt capabile, utilizând propria capacitate de C&D, să dezvolte produse, procese şi servicii care prezintă în mod clar avantaje inovative sau tehnologice. C&D constituie un element important al strategiei lor corporatiste şi al planului de afaceri. În Europa, există prea puţine astfel de IMM-uri cu o solidă activitate C&D, care să aibă potenţial de creştere şi de transformare în importanţi lideri europeni şi mondiali[10]. Este surprinzător faptul că în Statele Unite 82% din societăţile înfiinţate după 1980 au fost create din nimic, în timp ce în Europa, procentul reprezentat de aceste societăţi este de numai 37%[11]. În Europa, nu numai că există mai puţine IMM-uri care desfăşoară activităţi de C&D, dar s-a constatat că societăţile europene alocă mai multe puţine resurse pentru C&D în faza de creştere în comparaţie cu societăţile mici din Statele Unite. Europa a rămas în urmă în ceea ce priveşte stimularea creşterii IMM-urilor care desfăşoară activităţi de C&D. Politicile naţionale în acest domeniu sunt fragmentate, iar instrumente specifice la nivel comunitar nu există. 1.3.3 Coordonarea programelor de cercetare naţionale şi europene „Studiul de impact şi evaluarea ex-ante” realizate pentru a pregăti cel de-al şaptelea Program-cadru al Comunităţii[12] a identificat lipsa de coordonare a politicilor naţionale de cercetare ca fiind un deficit structural major al sistemului european de cercetare şi dezvoltare. Această fragmentare a activităţilor reprezintă un impediment major pentru realizarea deplină a Spaţiului European de Cercetare. Din cauza diferenţelor de concepţie şi aplicare dintre programele naţionale, cooperarea transfrontalieră în domeniul ştiinţific şi tehnologic este dificilă, ceea ce duce la alocarea ineficientă a resurselor. Sunt necesare noi iniţiative pentru o mai bună coordonare şi sinergie a activităţilor desfăşurate la nivel comunitar şi naţional. Astfel, vor exista efecte globale pozitive asupra impactului activităţilor C&D desfăşurate în Europa datorită extinderii aplicării acestora şi unei mai bune alocări generale a resurselor mobilizate. 1.3.4 EUREKA şi programul-cadru EUREKA reprezintă o iniţiativă interguvernamentală creată în 1985 şi destinată să sprijine activităţile transnaţionale C&D orientate către piaţă şi proiectele inovatoare din toate domeniile. Are 38 de membrii, printre care se numără şi Comunitatea Europeană. Comunicarea Comisiei privind Spaţiul European de Cercetare (SEC) din 2000 încurajează relaţii mai strânse cu astfel de iniţiative precum EUREKA. La conferinţa ministerială EUREKA din iunie 2004 de la Paris s-a întreprins un pas important către o cooperate concretă între programul-cadru şi EUREKA. Miniştrii responsabili pentru EUREKA şi Comisarul pentru cercetare au invitat Comisia Europeană să studieze posibilitatea creării unor mecanisme concrete de finanţare care să consolideze cooperarea dintre EUREKA şi programul-cadru, inclusiv IMM-urile, pe baza unor instrumente precum articolele 171 sau 169 din tratat. Ulterior, EUREKA a dezvoltat programul comun Eurostars care urmează să fie aplicat prin intermediul articolului 169 şi care este destinat IMM-urilor cu potenţial de creştere care desfăşoară activităţi de C&D. 1.3.5. Experienţa şi activităţile anterioare Concluzia cea mai importantă desprinsă din prima iniţiativă în temeiul articolului 169 în domeniul testelor clinice (EDCTP) este că o astfel de iniţiativă poate funcţiona eficient numai dacă între programele naţionale implicate există trei niveluri de integrare: ştiinţifică, administrativă şi financiară. De asemenea, EDCTP a demonstrat că integrarea financiară este deosebit de importantă şi că este necesar să existe, încă de la început, un angajament financiar multianual clar al ţărilor participante. |

130 | Dispoziţii în vigoare în domeniul propunerii Deşi IMM-urile au acces la mai multe programe din Programul-cadru, în prezent nu există niciun sistem specific pentru IMM-urile care desfăşoară activităţi de C&D. Există două căi prin care IMM-urile pot participa la PC7. În primul rând, IMM-urile sunt încurajate să participe la proiecte în colaborare în cadrul programului „Cooperare”. În plus, acţiunea „Cercetare în beneficiul IMM-urilor” este destinată IMM-urilor care trebuie să subcontracteze activităţi de C&D. EUREKA sprijină proiecte de cercetare transnaţionale orientate către piaţă, în toate domeniile. După ce au obţinut clasificarea de proiecte EUREKA, partenerii de proiect trebuie să facă apel la propriile programe naţionale pentru finanţare deoarece nu există un mecanism central de finanţare. Programul comun Eurostars completează activităţile desfăşurate în temeiul Programului-cadru, oferind o abordare ascendentă, special creată pentru IMM-urile care desfăşoară activităţi de C&D; acesta este condus de IMM-uri, favorizează consorţiile mici, încurajează activităţile de cercetare orientate către piaţă, permite sincronizarea şi armonizarea procedurilor naţionale şi, în ultimul rând, furnizează participanţilor la proiect un mecanism de finanţare sigur. |

140 | Coerenţa cu celelalte politici şi obiective ale Uniunii IMM-urile constituie un element fundamental al parteneriatului de la Lisabona reînnoit pentru creştere şi locuri de muncă[13]. Eurostars urmăreşte să stimuleze un segment deosebit de important, acela al IMM-urilor care desfăşoară activităţi de C&D şi astfel contribuie la îndeplinirea obiectivului stabilit la Barcelona, de alocare a 3% din PIB pentru cercetare. În contextul dezvoltării SEC[14], s-au propus o aplicare mai coordonată a programelor de cercetare naţionale şi europene şi relaţii mai apropiate între organizaţiile europene de cooperare ştiinţifică şi tehnologică, precum EUREKA. Recenta Carte verde privind SEC se referă, de asemenea, la rolul structurilor interguvernamentale, precum EUREKA, care ar putea avea o contribuţie suplimentară la coerenţa activităţilor din cadrul SEC[15]. Eurostars va contribui la îndeplinirea acestor obiective. În egală măsură, se preconizează că, prin intermediul programului, IMM-urile vor dezvolta şi utiliza la scară mai largă tehnologiile, inovaţiile, produsele şi practicile ecologice, ceea ce va permite o protecţie mai eficientă a mediului. De asemenea, programul conferă UE un avantaj pe pieţele ecologice, în conformitate cu iniţiativele politice ale UE[16]. |

CONSULTAREA PăRţILOR INTERESATE şI EVALUAREA OPţIUNILOR |

Consultarea părţilor interesate |

211 | Metode de consultare, principalele sectoare vizate şi profilul general al respondenţilor Consultarea părţilor interesate cu privire la PC7 a fost lansată pe baza Comunicării „Ştiinţa şi tehnologia, elemente-cheie pentru viitorul Europei – Orientări privind viitoarea politică europeană de sprijinire a cercetării” din iunie 2004. Această consultare s-a adresat unei game variate de părţi interesate implicate în activităţi şi politici de cercetare, precum şi în exploatarea rezultatelor activităţilor de cercetare. Consultarea IMM-urilor cu privire la viitoarele politici ale UE în domeniul cercetării a fost organizată în două etape. Într-o primă etapă, preşedinţia irlandeză a organizat o conferinţă cu titlul „Cercetare, inovare şi IMM-urile europene”, urmată de o altă conferinţă cu titlul „Investind în cercetare şi inovare”, cu o sesiune consacrată temei „IMM-uri, C&D şi inovare” în timpul preşedinţiei olandeze. În a doua etapă au fost organizate două ateliere cu participarea IMM-urilor interesate, în noiembrie 2004 şi, respectiv, ianuarie 2005. Grupul consultativ al PC7 pentru IMM-uri a fost informat şi consultat cu privire la conţinutul programului comun Eurostars. Membrii CREST (Comitetul pentru cercetare ştiinţifică şi tehnică) au fost informaţi şi consultaţi periodic cu privire la evoluţia iniţiativelor întreprinse în temeiul articolului 169 şi au participat la discuţiile privind integrarea aspectelor ştiinţifice, administrative şi financiare. În cadrul EUREKA, iniţiativa Eurostars a fost dezbătută în mod regulat cu statele membre. |

212 | Rezumatul răspunsurilor şi modul în care acestea au fost luate în considerare Consultarea părţilor interesate indică un sprijin puternic în favoarea măsurilor de asistenţă pentru cercetare în cadrul IMM-urilor şi în beneficiul acestora. În ceea ce priveşte IMM-urile, trebuie făcută distincţia între IMM-uri care desfăşoară activităţi de C&D şi IMM-uri care subcontractează activităţi de C&D. Iniţiativele politice ar trebui să ţină seama de necesităţile acestor categorii diferite. Anumite părţi interesate au susţinut un program specific ascendent destinat IMM-urilor care desfăşoară ele însele activităţi de cercetare. Părţile interesate au subliniat că programele destinate IMM-urilor care subcontractează activităţile C&D nu sunt potrivite pentru IMM-urile care doresc să-şi desfăşoare singure propriile activităţi de cercetare. În plus, anumite părţi interesate participante la proiecte în colaborare din programul-cadru şi-au exprimat preocuparea cu privire la rolul minor deţinut de IMM-urile care desfăşoară activităţi de cercetare. De asemenea, s-a recomandat elaborarea unei abordări mai coerente a diferitelor programe de finanţare naţionale, regionale şi europene, printr-o colaborare efectivă între iniţiative naţionale şi europene precum programul-cadru şi EUREKA. Cele patru iniţiative întreprinse în temeiul articolului 169, prezentate în cadrul programelor specifice ale PC7, printre care figurează şi Eurostars, au fost discutate în cadrul CREST, care a considerat că acestea se află în stadiul cel mai înaintat de dezvoltare. |

230 | Opţiuni politice şi comparaţia acestora Comisia nu a realizat o evaluare completă a impactului acestei propuneri. Cu toate acestea, a fost realizată o evaluare ex-ante, în cadrul căreia au fost luate în considerare şi comparate mai multe opţiuni politice, al căror rezumat este prezentat în continuare. Opţiunea 1: fără program comun, fără PC7 În această ipoteză, IMM-urile care desfăşoară activităţi de C&D s-ar baza numai pe programele naţionale disponibile. Dar, adesea, aceste de programe nu dispun de stimulentele adecvate dezvoltării unor consorţii internaţionale, necesare pentru a beneficia la maximum de oportunităţile oferite la nivel european şi mondial. În plus, absenţa acţiunilor la nivel comunitar ar duce la o fragmentare mai accentuată a eforturilor de cercetare şi la o utilizare mai puţin eficientă a fondurilor publice alocate cercetării, din cauza dublării inutile a lucrărilor aferente R&D. Opţiunea 2: fără program comun, cu PC7 PC7 oferă IMM-urilor mai multe oportunităţi de a participa la activităţi de C&D. Sistemul de finanţare „Cercetare în beneficiul IMM-urilor” sprijină subcontractarea activităţilor C&D de către IMM-uri către executanţi CDT. IMM-urile pot să participe la proiecte în colaborare în cadrul programului „Cooperare”. Cu toate acestea, IMM-urile care desfăşoară activităţi de C&D operează adesea în nişe de piaţă care nu pot fi întotdeauna incluse în temele definite de programul de lucru. În plus, poate să nu fie adecvată, în special în contextul abordării dinamice, orientate către piaţă, utilizate de aceste societăţi în materie de C&D. În ultimul rând, proiectele în cauză nu sunt neapărat conduse de IMM-uri. Sistemul ERA-NET este destinat coordonării programelor de cercetare naţionale şi regionale. ERA-NET+ stimulează mai multe programe naţionale să organizeze o singură cerere comună, ceea ce reduce distanţa dintre ERA-NET şi articolul 169. Cu toate acestea, cele două sisteme nu au în vedere crearea unui program comun cu efect integrator de durată asupra programelor naţionale participante. Opţiunea 3: programul comun Eurostars Utilizarea articolului 169 din tratat constituie metoda cea mai eficientă de instituire a unei cooperări între programele naţionale de cercetare prin punerea în aplicare, în comun, a programelor în totalitatea lor sau a unor părţi semnificative din acestea. Astfel se pot obţine rezultate care nu pot fi atinse prin alte mijloace din cauza dimensiunii şi diversităţii resurselor mobilizate, precum şi a efectelor structurale ale combinării eforturilor comunitare şi naţionale. Programul comun Eurostars prevede un efect multiplicator semnificativ pentru finanţarea comunitară: o contribuţie comunitară de până la 100 de milioane va antrena o contribuţie de 300 de milioane din partea statelor membre participante, a Islandei, Israelului, Norvegiei, Elveţiei şi Turciei, programul beneficiind astfel de fonduri publice în valoare de 400 de milioane EUR. Presupunând că ratele de finanţare a proiectului se încadrează între 50% şi 75%, Eurostars ar putea mobiliza, pe durata programului, fonduri private suplimentare cu o valoare cuprinsă între 133 şi 400 de milioane[17]. Programul comun Eurostars este conceput pentru a se adapta la nevoile IMM-urilor care desfăşoară activităţi de C&D, oferind o abordare ascendentă deosebit de importantă, deoarece aceste societăţi operează adesea în nişe de piaţă şi trebuie să răspundă rapid noilor cereri ale pieţei. Programul va oferi IMM-urilor posibilitatea de a iniţia şi conduce proiecte C&D orientate către piaţă cu partenerul (partenerii) care le completează cel mai bine propriile competenţe şi capacităţi. În ultimul rând, programul comun Eurostars urmăreşte să furnizeze participanţilor la proiectele selectate proceduri decizionale rapide, precum şi sincronizarea şi armonizarea procedurilor naţionale. |

De ce se utilizează articolul 169? Compararea diferitelor opţiuni politice a demonstrat că participarea Comunităţii la un program comun în baza articolului 169 constituie singura modalitate care permite rezolvarea tuturor dificultăţilor legate de sprijinul acordat IMM-urilor care desfăşoară activităţi de C&D: în prezent, sprijinul acordat IMM-urilor care desfăşoară activităţi de C&D este foarte fragmentat, fără o abordare coerentă. coordonarea programelor naţionale nu este suficientă, trebuie să se depăşească acest nivel prin gruparea resurselor naţionale şi comunitare şi prin stabilirea unui program comun adaptat la necesităţile acestor IMM-uri. participarea Comunităţii la programul comun Eurostars în temeiul articolul 169 reprezintă concretizarea unei colaborări mai strânse între EUREKA şi programul-cadru, constituind o etapă esenţială în crearea Spaţiului European de Cercetare. prin aplicarea articolului 169 se creează un cadru în care se regrupează o masă critică de resurse şi care permite integrarea de durată a programelor naţionale, inclusiv a aspectelor ştiinţifice administrative şi financiare. recursul la articolul 169 conferă finanţării comunitare un important efect de levier din moment ce se preconizează că cele 100 de milioane EUR vor mobiliza fonduri publice naţionale şi fonduri private cu o valoare cuprinsă între 433 şi 700 de milioane EUR. Punerea în aplicare şi finanţarea unor activităţi comune în cadrul programului comun Eurostars vor lansa un proces dinamic care va duce la integrarea programelor naţionale participante, la consolidarea excelenţei ştiinţifice şi tehnice şi la ameliorarea eficienţei gestiunii, contribuind astfel la îndeplinirea obiectivelor Spaţiului European de Cercetare. |

ELEMENTE JURIDICE ALE PROPUNERII |

305 | Rezumatul acţiunii propuse Iniţiativa Eurostars vizează crearea unui program comun de cercetare şi dezvoltare furnizând cadrul juridic şi organizaţional necesar cooperării europene la scară largă între statele membre în ceea ce priveşte cercetarea aplicată şi inovarea în domeniul IMM-urilor care desfăşoară activităţi de C&D. Austria, Belgia, Cipru, Republica Cehă, Danemarca, Estonia, Finlanda, Franţa, Germania, Grecia, Ungaria, Irlanda, Italia, Letonia, Lituania, Ţările de Jos, Polonia, Portugalia, România, Slovenia, Spania şi Suedia (denumite în continuare „statele membre participante”), precum şi Islanda, Israel, Norvegia, Elveţia şi Turcia (denumite în continuare „celelalte ţări participante”) au convenit să coordoneze şi să întreprindă împreună activităţi care contribuie la realizarea programului comun Eurostars. Valoarea totală a participării acestora este estimată la minimum 300 de milioane EUR pe durata propusă de şase ani a programului. Pentru a creşte impactul şi masa critică a programului comun Eurostars şi pentru a adăuga stimulente pentru o mai bună integrare a programelor naţionale participante, Comunitatea trebuie să contribuie financiar cu o sumă de până la 100 de milioane EUR, cu condiţia unei puneri în aplicare eficiente şi a conformităţii angajamentelor financiare asumate de statele membre cu criteriile prevăzute în decizia privind PC7. |

310 | Temei juridic Propunerea privind programul comun Eurostars se bazează pe articolul 169 din Tratatul CE, care prevede participarea Comunităţii la programe derulate în comun de mai multe state membre. Prezenta propunere corespunde gestiunii centralizate indirecte, în conformitate cu dispoziţiile articolului 54 alineatul (2) litera (c) din Regulamentul financiar. În conformitate cu articolul 56 din Regulamentul financiar, Comisia trebuie să obţină mai întâi dovezi ale existenţei şi bunei funcţionări a procedurilor de acordare de finanţări, a unui sistem de control intern, a unui sistem contabil adecvat în cadrul entităţii căreia îi încredinţează punerea în aplicare, precum şi a unui audit extern independent. |

320 | Principiul subsidiarităţii Principiul subsidiarităţii se aplică în măsura în care propunerea nu este de competenţa exclusivă a Comunităţii. |

321 | Obiectivele propunerii nu pot fi îndeplinite în mod satisfăcător de statele membre deoarece, în mod obişnuit, programele naţionale nu acordă suficientă atenţie mediului mondializat în care acţionează IMM-urile care desfăşoară activităţi de C&D. Adesea, programele naţionale nu au posibilitatea de a finanţa, într-un mod suficient de armonizat şi sincronizat, proiecte transnaţionale în colaborare derulate de IMM-uri. |

324 | Valoarea adăugată a acţiuni comunitare este semnificativă deoarece va permite crearea unui nou cadru juridic în care finanţările comunitare şi naţionale vor putea fi combinate în cadrul unei strategii comune de stimulare a proiectelor C&D transnaţionale în colaborare iniţiate şi conduse de IMM-uri care desfăşoară activităţi de C&D. Regruparea resurselor provenite din programele naţionale şi de la Comunitate permite realizarea unei mase critice datorită căreia dificultăţile cu care se confruntă IMM-urile care desfăşoară activităţi de C&D vor putea fi abordate în condiţii mai bune. În caz contrar, acest lucru nu este realizabil utilizând structurile existente ale programului-cadru şi ale programelor naţionale. |

327 | Efectul de levier asupra finanţărilor naţionale şi private în favoarea C&D este semnificativ – contribuţia comunitară de 100 de milioane EUR ar putea mobiliza o sumă cuprinsă între 433 şi 700 de milioane EUR din finanţări publice şi private în beneficiul IMM-urilor care desfăşoară activităţi de C&D, ceea ce reprezintă un factor de multiplicare cuprins între 4 şi 7. |

Prin urmare, propunerea respectă principiul subsidiarităţii. |

Principiul proporţionalităţii Propunerea se conformează principiului proporţionalităţii din următorul motiv/următoarele motive. |

331 | Programul comun Eurostars are ca scop integrarea activităţilor de cercetare şi dezvoltare în domeniul IMM-urilor care desfăşoară activităţi de cercetare în toată Europa. Gestionarea centralizată a programului va asigura coerenţă în execuţia acţiunilor. Rolul Comunităţii se limitează la furnizarea unor stimulente pentru o mai bună coordonare şi integrare şi la obţinerea sinergiilor cu activităţile complementare din cadrul programului-cadru şi al programului pentru competitivitate şi inovare. Statele membre vor fi responsabile cu dezvoltarea tuturor aspectelor operaţionale pentru a participa la Eurostars. |

332 | Structura organizaţională propusă garantează reducerea la minimum a sarcinii administrative prin crearea unei structuri specifice responsabile de: planificarea generală, organizarea cererilor şi a evaluărilor, monitorizarea proiectelor şi gestiunea contribuţiei comunitare. Plăţile efective către participanţii la proiectele selectate va fi gestionată de organismele de finanţare desemnate de statele membre participante. |

Alegerea instrumentelor |

342 | Instrumentul propus este o codecizie a Parlamentului European şi a Consiliului, respectiv modalitatea de punere în aplicare a articolului 169. |

IMPLICAţII BUGETARE |

401 | Implicaţiile bugetare ale prezentei propuneri sunt incluse deja în temeiul juridic al PC7[18], precum şi în programul specific „Capacităţi” al PC7. Acordul care urmează să fie încheiat între Comisie şi structura specifică de punere în aplicare asigură protecţia intereselor financiare ale Comunităţii. |

INFORMAţII SUPLIMENTARE |

510 | Simplificare |

511 | Propunerea prevede simplificarea procedurilor administrative din sarcina autorităţilor publice (comunitare sau naţionale) şi a persoanelor private. |

513 | UE va avea contacte directe cu structura specifică de punere în aplicare a Eurostars, responsabilă cu alocarea, monitorizarea şi raportarea cu privire la utilizarea contribuţiei comunitare. |

514 | Beneficiarii fondurilor pentru cercetare alocate în cadrul Eurostars vor avea avantajul de a utiliza normele naţionale de finanţare, care le sunt cunoscute. |

Clauza de reexaminare/revizuire/caducitate |

531 | Propunerea conţine o clauză de reexaminare. |

560 | Spaţiul Economic European Actul propus se referă la un aspect de interes pentru Spaţiul Economic European şi, prin urmare, trebuie extins la acesta. |

2007/0188 (COD)

Propunere de

DECIZIE A PARLAMENTULUI EUROPEAN ŞI A CONSILIULUI

privind participarea Comunităţii la un program de cercetare şi dezvoltare destinat să sprijine IMM-urile care desfăşoară activităţi de cercetare şi dezvoltare, derulat de mai multe state membre

(Text cu relevanţă pentru SEE)

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolele 169 şi 172 al doilea paragraf,

având în vedere propunerea Comisiei[19],

având în vedere avizul Comitetului Economic şi Social European[20],

în conformitate cu procedura stabilită la articolul 251 din tratat[21],

întrucât:

1. Decizia nr. 1982/2006/CE a Parlamentului European şi a Consiliului din 18 decembrie 2006 privind al şaptelea Program-cadru al Comunităţii Europene pentru activităţi de cercetare, de dezvoltare tehnologică şi demonstrative (2007 - 2013) (denumit în continuare „al şaptelea Program-cadru”)[22] prevede participarea Comunităţii la programele de cercetare şi dezvoltare derulate de mai multe state membre, inclusiv participarea la structurile create pentru realizarea acestor programe, în sensul articolului 169 din tratat.

2. Cel de-al şaptelea Program-cadru a definit o serie de criterii pentru identificarea domeniilor în care pot fi lansate iniţiative în temeiul articolului 169: relevanţa pentru obiectivele comunitare, definirea clară a obiectivului de urmat şi relevanţa acestuia pentru obiectivele programului-cadru, prezenţa unei baze preexistente (programe naţionale de cercetare existente sau avute în vedere), valoarea adăugată europeană, o masă critică în ceea ce priveşte dimensiunea şi numărul programelor participante şi similaritatea activităţilor pe care le cuprind, precum şi eficienţa articolului 169 drept cel mai potrivit mijloc pentru atingerea obiectivelor.

3. Decizia nr. 974/2006/CE a Consiliului din 19 decembrie 2006 privind programul specific „Capacități” de punere în aplicare a celui de-al șaptelea Program-cadru al Comunității Europene pentru activități de cercetare, de dezvoltare tehnologică și demonstrative (2007-2013)[23] (denumit în continuare „programul specific «Capacităţi»”) identifică o iniţiativă întreprinsă în temeiul articolului 169 în ceea ce priveşte întreprinderile mici şi mijlocii (IMM-uri) care desfăşoară activităţi de cercetare drept unul dintre domeniile în care Comunitatea poate participa în cadrul programelor naţionale de cercetare puse în aplicare în comun în temeiul articolului 169 din tratat.

4. La 24 septembrie 2004, Consiliul a recunoscut, în concluziile sale, rolul important deţinut de programul-cadru în stimularea dezvoltării Spaţiului European de Cercetare (SEC) şi, în aceste context, a subliniat importanţa consolidării legăturilor între SEC şi organizaţiile interguvernamentale europene, precum EUREKA.

5. În concluziile din 25-26 noiembrie 2004, Consiliul a subliniat importanţa IMM-urilor pentru dezvoltarea creşterii şi competitivităţii în Europa şi, în consecinţă, necesitatea ca statele membre şi Comisia să sporească eficienţa şi complementaritatea programelor de sprijin naţionale şi europene destinate IMM-urilor . Acesta a încurajat Comisia să studieze posibilitatea realizării unui plan ascendent pentru IMM-urile care desfăşoară activităţi de cercetare. De asemenea, Consiliul a reamintit importanţa coordonării programelor naţionale pentru dezvoltarea SEC. Consiliul a invitat statele membre şi Comisia să coopereze îndeaproape la identificarea unui număr restrâns de domenii în care s-ar putea aplica articolul 169 din tratat. În egală măsură, acesta a adresat Comisiei invitaţia de a intensifica cooperarea şi coordonarea între Comunităţi şi activităţile desfăşurate în cadrul structurilor interguvernamentale, în special EUREKA, referindu-se la conferinţa ministerială EUREKA din 18 iunie 2004 .

6. În Rezoluţia privind ştiinţa şi tehnologia[24], Parlamentul European încurajează statele membre să adopte măsuri fiscale şi alte măsuri stimulative care să promoveze inovaţiile în sectorul industrial, inclusiv prin legături cu EUREKA destinate în special IMM-urilor; subliniază totodată faptul că existenţa SEC va fi posibilă numai în cazul în care Uniunea alocă cercetării o finanţare sporită în vederea unei mai bune coordonări a politicilor europene, naţionale şi regionale în materie de cercetare, atât din punct de vedere al conţinutului, cât şi al finanţării, şi în cazul în care această finanţare completează politica în materie de cercetare din statele membre şi între acestea. Parlamentul European consideră că celelalte mecanisme de finanţare şi de sprijin ar trebui utilizate într-un mod mai eficient şi coordonat în beneficiul cercetării şi dezvoltării, precum şi al inovaţiilor, referindu-se, printre altele, la EUREKA. De asemenea, încurajează consolidarea cooperării între programele naţionale de cercetare şi invită Comisia să ia iniţiative în temeiul articolul 169 din Tratatul CE.

7. În comunicarea din 4 iunie 2003[25], Comisia a subliniat importanţa participării IMM-urilor la măsuri directe de sprijinire a cercetării şi inovării, esenţiale pentru impulsionarea capacităţii inovatoare a unor sectoare extinse ale economiei.

8. În prezent, o serie de programe sau activităţi de cercetare şi dezvoltare derulate de fiecare stat membru la nivel naţional pentru a sprijini activităţile de cercetare şi dezvoltare (C&D) desfăşurate de IMM-uri nu sunt suficient de coordonate la nivel european şi nu permit o abordare europeană coerentă în vederea unui program eficient de cercetare şi dezvoltare tehnologică.

9. Din dorinţa de a avea o abordare coerentă la nivel european în ceea ce priveşte IMM-urile care derulează activităţi de cercetare şi dezvoltare (C&D) şi de a acţiona eficient, mai multe state membre au avut iniţiativa de a institui, în cadrul EUREKA, un program comun de cercetare şi dezvoltare numit „Eurostars” (denumit în continuare „programul comun Eurostars”) în beneficiul IMM-urilor care desfăşoară activităţi de C&D, cu scopul de a obţine o masă critică în termeni de gestionare şi resurse financiare, precum şi o combinaţie între cunoştinţe de specialitate suplimentare şi resurse disponibile în diferite ţări din Europa.

10. Programul comun Eurostars urmăreşte să sprijine IMM-urile care desfăşoară activităţi de C&D, furnizând cadrul juridic şi organizaţional necesar cooperării pe scară largă la nivel european între statele membre în materie de cercetare aplicată şi inovaţie, în toate sectoarele tehnologice sau industriale, în beneficiul acestor IMM-uri. Austria, Belgia, Cipru, Republica Cehă, Danemarca, Estonia, Finlanda, Franţa, Germania, Grecia, Ungaria, Irlanda, Italia, Letonia, Lituania, Ţările de Jos, Polonia, Portugalia, România, Slovenia, Spania şi Suedia (denumite în continuare „statele membre participante”) şi Islanda, Israel, Norvegia, Elveţia şi Turcia (denumite în continuare „celelalte ţări participante”) au convenit să coordoneze şi să întreprindă împreună activităţi care contribuie la realizarea programului comun Eurostars. Valoarea totală a participării acestora este estimată la minim 300 de milioane EUR pe durata propusă de şase ani. Contribuţia financiară comunitară trebuie să reprezinte 25% din contribuţia publică totală la programul comun Eurostars, estimată la 400 de milioane EUR.

11. Pentru a spori impactul programului comun Eurostars, statele membre participante şi celelalte ţări participante au convenit asupra participării Comunităţii la programul comun Eurostars. Comunitatea trebuie să participe la acesta printr-o contribuţie financiară de până la 100 de milioane EUR pe durata programului comun Eurostars. Deoarece programul comun Eurostars îndeplineşte obiectivele ştiinţifice ale celui de-al şaptelea Program-cadru, iar domeniul de cercetare din programul comun Eurostars face parte din domeniul „Cercetare în beneficiul IMM-urilor” al programului specific „Capacităţi” din cadrul celui de-al şaptelea Program-cadru, contribuţia financiară comunitară trebuie preluată din creditul bugetar alocat pentru această temă.

12. Contribuţia financiară comunitară trebuie acordată numai în cazul în care face obiectul definirii unui plan de finanţare bazat pe angajamente formale, din partea autorităţilor naţionale competente, pentru a pune în aplicare în comun programe şi activităţi de cercetare şi dezvoltare întreprinse la nivel naţional şi pentru a contribui la aplicarea programului comun Eurostars.

13. Aplicarea în comun a programelor naţionale de cercetare necesită înfiinţarea sau existenţa unei structuri specifice de punere în aplicare, astfel cum este prevăzut în programul specific „Capacităţi”.

14. Statele membre participante au convenit asupra acestei structuri specifice de punere în aplicare pentru derularea programului comun Eurostars.

15. Structura specifică de punere în aplicare trebuie să fie beneficiarul contribuţiei financiare comunitare şi trebuie să asigure realizarea eficientă a programului comun Eurostars.

16. Contribuţia comunitară este condiţionată de angajarea de resurse de către statele membre participante şi de către celelalte ţări participante, precum şi de plata efectivă a contribuţiilor financiare ale acestora.

17. Plata contribuţiei comunitare este condiţionată de încheierea unui acord general între Comisia şi structura specifică de punere în aplicare, care să conţină dispoziţii detaliate privind utilizarea contribuţiei comunitare. Acest acord general conţine dispoziţiile necesare care să garanteze protejarea intereselor financiare ale Comunităţii.

18. Dobânda generată de contribuţia financiară comunitară este considerată venit alocat, în conformitate cu articolul 18 alineatul (2) din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene[26] (denumit în continuare „Regulamentul financiar”). Contribuţia comunitară maximă indicată de prezenta decizie poate fi mărită de Comisie în consecinţă.

19. Comunitatea trebuie să aibă dreptul de a-şi reduce contribuţia financiară în cazul în care programul comun Eurostars este aplicat în mod necorespunzător, parţial sau cu întârziere sau în cazul în care statele membre participante şi celelalte state participante nu contribuie, contribuie parţial sau cu întârziere la finanţarea programului comun Eurostars, în conformitate cu termenii prevăzuţi într-un acord care urmează să fie încheiat între Comunitate şi structura specifică de punere în aplicare.

20. Pentru a aplica eficient programul comun Eurostars, structura specifică de punere în aplicare trebuie să acorde sprijin financiar terţilor participanţi la programul comun Eurostars, selectaţi în urma cererilor de propuneri.

21. În conformitate cu Regulamentul financiar şi cu Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului financiar[27] (denumite în continuare „norme de aplicare”), contribuţia comunitară este gestionată în cadrul gestiunii centralizate indirecte în conformitate cu dispoziţiile articolelor 54 alineatul (2) litera (c) şi 56 din Regulamentul financiar şi ale articolelor 35 şi 41 din normele de aplicare.

22. Orice stat membru trebuie să aibă posibilitatea de a participa la programul comun Eurostars.

23. Respectând obiectivele celui de-al şaptelea Program-cadru, participarea la programul comun Eurostars a ţărilor asociate la cel de-al şaptelea Program-cadru sau a altor ţări este posibilă sub rezerva respectării a două condiţii: această participare este prevăzută de acordul internaţional corespunzător şi este convenită de Comisie şi de statele membre participante.

24. În conformitate cu cel de-al şaptelea Program-cadru, Comunitatea trebuie să aibă dreptul de a conveni asupra condiţiilor privind contribuţia sa financiară la programul comun Eurostars în ceea ce priveşte participarea la acest program a oricărei ţări asociate la cel de-al şaptelea Program-cadru sau, în cazul în care aceasta este esenţială pentru punerea în aplicare a programului comun Eurostars, a altor ţări, pe durata aplicării acestuia, în conformitate cu normele şi condiţiile prevăzute de prezenta decizie.

25. Trebuie luate măsuri corespunzătoare pentru prevenirea neregulilor şi a fraudelor şi pentru recuperarea fondurilor pierdute, plătite eronat sau utilizate incorect, în conformitate cu Regulamentul (CE, Euratom) nr. 2988/95 al Consiliului din 18 decembrie 1995 privind protecţia intereselor financiare ale Comunităţilor Europene[28], cu Regulamentul (CE, Euratom) nr. 2185/96 din 11 noiembrie 1996 privind controalele şi inspecţiile la faţa locului efectuate de Comisie în scopul protejării intereselor financiare ale Comunităţilor Europene împotriva fraudelor şi a altor abateri[29], precum şi cu Regulamentul (CE) nr. 1073/1999 al Parlamentului European şi al Consiliului privind investigaţiile efectuate de Oficiul European Antifraudă (OLAF)[30].

26. Este esenţial ca activităţile de cercetare întreprinse în cadrul programului comun Eurostars să corespundă principiilor etice de bază, inclusiv celor reflectate în articolul 6 din Tratatul privind Uniunea Europeană şi în Carta drepturilor fundamentale a Uniunii Europene, şi să respecte principiile egalităţii între sexe şi ale integrării acesteia.

27. Comisia trebuie să realizeze atât o evaluare intermediară, care să aprecieze calitatea şi eficienţa punerii în aplicare a programului comun Eurostars şi progresul înregistrat în atingerea obiectivelor stabilite, cât şi o evaluare finală,

ADOPTĂ PREZENTA DECIZIE:

Articolul 1

28. Pentru punerea în aplicare a celui de-al şaptelea Program-cadru al Comunităţii Europene pentru activităţi de cercetare, de dezvoltare tehnologică şi demonstrative (2007 - 2013) (denumit în continuare „al şaptelea Program-cadru”), adoptat prin Decizia nr. 1982/2006/CE, Comunitatea acordă o contribuţie financiară pentru programul de cercetare şi dezvoltare Eurostars (denumit în continuare „programul comun Eurostars”) derulat în comun de Austria, Belgia, Cipru, Republica Cehă, Danemarca, Estonia, Finlanda, Franţa, Germania, Grecia, Ungaria, Irlanda, Italia, Letonia, Lituania, Ţările de Jos, Polonia, Portugalia, România, Slovenia, Spania şi Suedia (denumite în continuare „statele membre participante”), precum şi de Islanda, Israel, Norvegia, Elveţia şi Turcia (denumite în continuare „celelalte ţări participante”).

29. Comunitatea plăteşte o contribuţie financiară a cărei valoare este egală cu maximum o treime din contribuţiile efective ale statelor membre participante şi ale celorlalte ţări participante, cu un plafon de 100 de milioane EUR pentru perioada de şase ani de derulare a programului comun Eurostars, începând cu intrarea în vigoare a prezentei decizii. Contribuţia financiară comunitară se adaugă contribuţiei de minimum 300 de milioane EUR a statelor membre participante şi a celorlalte ţări participante. Astfel, contribuţia financiară comunitară reprezintă maximum 25% din contribuţia publică totală la programul comun Eurostars, estimată la 400 de milioane EUR.

30. Contribuţia financiară comunitară se plăteşte din creditul bugetar alocat domeniului „Cercetare în beneficiul IMM-urilor” din cadrul programului specific „Capacităţi” de aplicare a celui de-al şaptelea Program-cadru în temeiul Deciziei 2006/974/CE (denumit în continuare „programul specific «Capacităţi»”).

Articolul 2

Contribuţia financiară comunitară este condiţionată de:

31. demonstrarea, de către statele membre participante şi de către celelalte ţări participante, a faptului că programul comun Eurostars descris în anexa I la prezenta decizie a fost creat în mod eficient;

32. înfiinţarea sau desemnarea oficială, de către statele membre participante şi de către celelalte ţări participante sau de către organizaţiile desemnate de statele membre participante şi de către celelalte ţări participante, a unei structuri cu personalitate juridică (denumită în sensul prezentei decizii „structură specifică de punere în aplicare”), responsabile de punerea în aplicare a programului comun Eurostars şi de primirea, alocarea şi monitorizarea contribuţiei financiare comunitare în conformitate cu articolul 54 alineatul (2) litera (c) şi cu articolul 56 din Regulamentul financiar;

33. înfiinţarea modelului corespunzător de gestionare eficientă a programului comun Eurostars în conformitate cu dispoziţiile stabilite în anexa II la prezenta decizie;

34. desfăşurarea eficientă a activităţilor din cadrul programului comun Eurostars descrise în anexa I la prezenta decizie prin intermediul structurii specifice de punere în aplicare, ceea ce presupune lansarea unor cereri de propuneri pentru acordarea de finanţări;

35. angajamentele asumate de statele membre participante şi de celelalte ţări participante, de a contribui la finanţarea programului comun Eurostars şi plata efectivă a contribuţiei financiare, în special finanţarea participanţilor la proiectele selectate în urma cererilor de propuneri lansate în cadrul programului comun Eurostars;

36. respectarea normelor comunitare privind ajutorul de stat, în special a normelor prevăzute în cadrul comunitar privind ajutoarele de stat pentru cercetare, dezvoltare şi inovare[31];

37. asigurarea unui nivel înalt de excelenţă ştiinţifică şi respectarea principiilor etice în conformitate cu principiile generale ale celui de-al şaptelea Program-cadru, respectarea principiilor egalităţii între sexe şi ale integrării acesteia, precum şi contribuţia la o dezvoltare durabilă;

38. formularea dispoziţiilor privind drepturile de proprietate intelectuală rezultate din activităţile desfăşurate în cadrul programului comun Eurostars, punerea în aplicare şi coordonarea programelor şi activităţilor de cercetare şi dezvoltare întreprinse la nivel naţional de statele membre participante şi de celelalte ţări participante astfel încât să promoveze crearea acestor cunoştinţe şi să sprijine utilizarea şi diseminarea pe scară largă a cunoştinţelor create.

Articolul 3

Sprijinul financiar acordat terţilor de structura specifică de punere în aplicare în cadrul derulării programului comun Eurostars, în special sprijinul financiar acordat participanţilor la proiectele selectate în urma cererilor de propuneri în vederea acordării de finanţări, fac obiectul principiilor tratamentului egal şi transparenţei. Sprijinul financiar acordat terţilor se acordă pe baza excelenţei ştiinţifice şi, având în vedere caracterul specific al grupului vizat al IMM-urilor, pe baza impactului economic preconizat şi este în conformitate cu principiile şi procedurile prevăzute în anexa I la prezenta decizie.

Articolul 4

Dispoziţiile privind contribuţia financiară comunitară şi normele privind răspunderea financiară şi drepturile de proprietate intelectuală, precum şi normele detaliate de acordare către terţi a unui sprijin financiar de către structura specifică de punere în aplicare sunt stabilite printr-un acord general încheiat între Comisie, în numele Comunităţii, şi structura specifică de punere în aplicare, precum şi prin acorduri anuale de finanţare.

Articolul 5

În conformitate cu articolul 18 alineatul (2) din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităţilor Europene, dobânda generată de contribuţia financiară comunitară alocată programului comun Eurostars este considerată venit alocat. Contribuţia comunitară maximă indicată la articolul poate fi mărită de Comisie în consecinţă.

Articolul 6

În cazul în care programul comun Eurostars nu este pus în aplicare sau este pus în aplicare în mod necorespunzător, parţial sau cu întârziere sau în cazul în care statele membre participante şi celelalte ţări participante nu contribuie, contribuie parţial sau cu întârziere la finanţarea programului comun Eurostars, Comunitatea îşi poate reduce contribuţia financiară în funcţie de punerea în aplicare reală a programului comun Eurostars şi de valoarea fondurilor publice alocate de statele membre participante şi de celelalte ţări participante pentru punerea în aplicare a programului comun Eurostars, în condiţiile prevăzute de acordul care urmează a fi încheiat între Comisie şi structura specifică de punere în aplicare.

Articolul 7

Pentru punerea în aplicare a programului comun Eurostars, statele membre participante şi celelalte ţări participante adoptă toate măsurile legislative, de reglementare, administrative sau de altă natură care sunt necesare pentru protejarea intereselor financiare ale Comunităţilor. În special, statele membre participante şi celelalte ţări participante oferă garanţii corespunzătoare cu privire la recuperarea integrală de la structura specifică de punere în aplicare a tuturor sumelor datorate Comunităţii.

Articolul 8

Comisia şi Curtea de Conturi pot efectua, prin intermediul funcţionarilor sau al agenţilor, toate verificările şi inspecţiile necesare pentru a asigura gestionarea corespunzătoare a fondurilor comunitare şi pentru a proteja interesele financiare ale Comunităţii împotriva oricăror fraude sau nereguli. În acest scop, statele membre participante şi celelalte ţări participante şi/sau structura specifică de punere în aplicare pun la dispoziţia Comisiei şi a Curţii de Conturi toate documentele relevante.

Articolul 9

Comisia comunică toate informaţiile relevante Parlamentului European, Consiliului şi Curţii de Conturi. Statele membre participante şi celelalte ţări participante sunt invitate să prezinte Comisiei, prin intermediul structurii specifice de punere în aplicare, toate informaţiile suplimentare solicitate de Parlamentul European, de Consiliu şi de Curtea de Conturi cu privire la gestiunea financiară a structurii specifice de punere în aplicare.

Articolul 10

Orice stat membru poate participa la programul comun Eurostars în temeiul normelor prevăzute de prezenta decizie.

Articolul 11

Orice ţară terţă poate adera la programul comun Eurostars în temeiul normelor prevăzute de prezenta decizie, cu condiţia ca această participare să fie prevăzută într-un acord internaţional relevant şi să fie aprobată atât de Comisie, cât şi de statele membre participante şi de celelalte ţări participante.

Articolul 12

Condiţiile privind contribuţia financiară comunitară în ceea ce priveşte participarea la programul comun Eurostars a oricărei ţări asociate la cel de-al şaptelea Program-cadru sau, în cazul în care aceasta este esenţială pentru punerea în aplicare a programului comun AAD, a oricărei alte ţări, pot fi convenite de Comunitate pe baza normelor prevăzute de prezenta decizie şi a oricăror norme şi dispoziţii de aplicare.

Articolul 13

(1) Raportul anual privind cel de-al şaptelea Program-cadru prezentat Parlamentului European şi Consiliului în conformitate cu articolul 173 din tratat include un rezumat al activităţilor din cadrul programului comun Eurostars, pe baza raportului anual care trebuie prezentat Comisiei de structura specifică de punere în aplicare.

(2) După doi ani de la începerea programului comun Eurostars, Comisia efectuează o evaluare intermediară a acestuia. Această evaluare are în vedere calitatea şi eficienţa punerii în aplicare a programului comun Eurostars, inclusiv integrarea ştiinţifică, administrativă şi financiară, precum şi progresul înregistrat în îndeplinirea obiectivelor stabilite, inclusiv recomandări privind cele mai potrivite modalităţi de îmbunătăţire a integrării. Comisia comunică Parlamentului European şi Consiliului concluziile evaluării, împreună cu observaţiile efectuate, şi, după caz, propunerile pentru adaptarea prezentei decizii.

(3) La terminarea programului comun Eurostars, Comisia realizează o evaluare finală a programului. Rezultatele evaluării finale sunt prezentate Parlamentului European şi Consiliului.

Articolul 14

Prezenta decizie intră în vigoare în ziua următoare datei publicării în Jurnalul Oficial al Uniunii Europene .

Articolul 15

Prezenta decizie se adresează statelor membre.

Adoptată la Bruxelles, […]

Pentru Parlamentul European Pentru Consiliu

Preşedintele Preşedintele

[…] […]

ANEXA I

Descrierea obiectivelor şi activităţilor programului comun Eurostars

I. Obiective

Obiectivul acestei iniţiative prezentate de ţările membre EUREKA este de a stabili programul comun Eurostars destinat IMM-urilor care desfăşoară activităţi de cercetare şi dezvoltare (C&D). Aceste IMM-uri sunt societăţi bazate pe utilizarea intensivă de cunoştinţe, pe tehnologie/inovare, având un rol deosebit de important în procesul de inovare. Sunt caracterizate printr-o puternică orientare către client sau piaţă, având drept scop atingerea unei puternice poziţii internaţionale prin conducerea unor proiecte extrem de inovatoare şi orientate spre piaţă. Acestea sunt capabile, utilizând propria capacitate de C&D, să dezvolte produse, procese sau servicii care prezintă în mod clar avantaje inovative sau tehnologice. Societăţile pot varia în ceea ce priveşte dimensiunea şi scopul activităţilor, fiind, de exemplu, societăţi cu vechime, având un istoric în domeniul activităţilor de C&D eficace şi orientate spre aplicaţie sau societăţi recent înfiinţate cu potenţial ridicat. C&D constituie un element important al strategiei lor corporatiste şi al planului de afaceri. Aceste societăţi trebuie să fie IMM-uri în sensul Recomandării nr. 2003/361/CE a Comisiei[32].

Programul comun Eurostars vizează sprijinirea acelor IMM-uri care desfăşoară activităţi de C&D prin:

39. crearea unui mecanism durabil de sprijin a C&D europene pentru IMM-urile care desfăşoară activităţi de C&D;

40. încurajarea acestor IMM-uri să creeze noi activităţi economice pe baza rezultatelor C&D şi să aducă noi produse, procese şi servicii pe piaţă, mai repede decât în mod normal;

41. promovarea dezvoltării tehnologice şi a afacerilor, precum şi prin internaţionalizarea acestor societăţi.

Programul comun Eurostars completează programele naţionale şi europene existente destinate să sprijine IMM-urile care desfăşoară activităţi de C&D în procesul de inovare al acestora.

Aceasta contribuie la competitivitate, inovare, ocuparea forţei de muncă, schimbare economică, dezvoltare durabilă şi protecţia mediului la nivel european, precum şi la atingerea obiectivelor de la Lisabona şi Barcelona. Ca iniţiativă a celor 27 de ţări EUREKA, programul sprijină, prin abordarea sa ascendentă, activităţile de cercetare, dezvoltare şi demonstraţie desfăşurate de consorţii transnaţionale la îndemnul IMM-urilor care desfăşoară activităţi de C&D, precum şi cooperarea, după caz, cu organizaţii de cercetare şi/sau mari întreprinderi.

Programul comun Eurostars are drept obiectiv alinierea şi să sincronizarea programelor naţionale de cercetare şi inovare relevante pentru a stabili un program comun, care să vizeze integrarea ştiinţifică, administrativă şi financiară, constituind o contribuţie importantă în crearea Spaţiului European de Cercetare. Integrarea ştiinţifică se realizează prin definirea şi implementarea comună a activităţilor în conformitate cu programul comun Eurostars. Integrarea administrativă se realizează prin utilizarea secretariatului EUREKA ca structură specifică de punere în aplicare. Rolul acestuia este să administreze programul comun Eurostars şi să monitorizeze execuţia acestuia, conform celor descrise în anexa II. Prin integrarea financiară se înţelege că statele participante contribuie în mod efectiv la finanţarea programului comun Eurostars, ceea ce presupune, în special, angajamentul de a finanţa participanţii la proiecte Eurostars selectate din bugetele naţionale afectate Eurostars.

Pe termen mai lung, această iniţiativă ar trebui să facă tot posibilul pentru a dezvolta forme de integrare ştiinţifică, administrativă şi financiară mai strânse. Statele membre participante, Islanda, Israel, Norvegia, Elveţia şi Turcia (denumite, în continuare „statele participante”) ar trebui să continue consolidarea integrării şi să elimine barierele legislative naţionale existente pentru o mai bună cooperare internaţională.

II. Activităţi

Principala activitate în cadrul programului comun Eurostars constă în activităţi de C&D realizate de una sau mai multe IMM-uri care desfăşoară activităţi de C&D, stabilite în statele participante. Activităţile C&D pot fi desfăşurate în întregul domeniu al ştiinţei şi tehnologiei şi sunt:

42. implementate prin proiecte transnaţionale de pluriparteneriat care implică cel puţin doi participanţi independenţi din state participante diferite, vizând activităţi de cercetare, dezvoltare tehnologică, demonstraţie, formare şi diseminare. Organizaţiile de cercetare, universităţile sau marile companii pot participa, de asemenea, la aceste proiecte;

43. realizate, în ceea ce priveşte partea lor centrală, de IMM-urile care desfăşoară activităţi de C&D care ar trebui să contribuie la cel puţin 50% din costurile aferente C&D în cadrul proiectului. În cazul în care este necesară pentru proiect, subcontractarea este permisă într-o mică măsură.

44. destinate cercetării şi dezvoltării orientate către piaţă, ar trebui să se deruleze pe termen scurt sau mediu şi să abordeze activităţile de cercetare şi dezvoltare dificile; IMM-urile ar trebui să-şi demonstreze capacitatea de exploatare a rezultatelor proiectului într-un orizont de timp realist;

45. conduse şi coordonate de una dintre IMM-urile participante care desfăşoară activităţi de C&D, aşa-numita „IMM conducătoare”.

Pe lângă acestea, activităţile de brokeraj, programele de promovare şi de interrelaţionare sunt sprijinite într-o măsură limitată pentru a promova programul comun Eurostars şi pentru a mări impactul acestuia. Acestea includ organizarea de ateliere şi stabilirea de contacte cu alte părţi interesate precum investitori şi furnizori de managementul cunoştinţelor.

III. Rezultatele preconizate ale punerii în aplicare a programului

Rezultatul principal al programul comun Eurostars constă într-un nou program european comun de cercetare şi dezvoltare pentru IMM-urile care desfăşoară activităţi de C&D, ceea ce înseamnă o abordare ascendentă, pe baza EUREKA şi cofinanţată în parteneriat cu programele naţionale de C&D şi cu Comunitatea Europeană.

Structura specifică de punere în aplicare emite un raport anual care prezintă în detaliu punerea în aplicare a programului comun (procesul de evaluare şi selecţie, statistici privind compoziţia grupului evaluator, numărul de proiecte depuse şi selectate pentru finanţare, utilizarea fondurilor comunitare, repartizarea fondurilor naţionale, tipul participanţilor, statistici pentru fiecare ţară, evenimente de brokeraj şi activităţi de diseminare etc.), precum şi progresul înregistrat în materie de integrare. La sfârşitul programului comun Eurostars, structura specifică de punere în aplicare realizează o evaluare ex-post a impactului

IV. Punerea în aplicare a programului

Programul comun Eurostars este administrat de o structură specifică de punere în aplicare. Propunerile se trimit central la structura specifică de către solicitanţi (punct unic de acces), ca urmare a unei cereri de propuneri anuale centrale şi comune cu mai multe termene limită. Propunerile de proiect sunt evaluate şi selectate la nivel central pe baza unor criterii de evaluare şi eligibilitate comune şi transparente, în urma unei proceduri în două etape. În prima etapă, propunerile sunt evaluate de cel puţin doi experţi independenţi, care examinează aspectele tehnice şi cele care privesc piaţa ale propunerii. Aceşti experţi pot acţiona de la distanţă. Clasificarea propunerilor se face în a doua etapă, de către o comisie de evaluare internaţională, formată din experţi independenţi. Lista de clasificare, aprobată la nivel central, este obligatorie în ceea ce priveşte alocarea fondurilor din contribuţia comunitară şi din bugetele naţionale alocate proiectelor Eurostars. Structura specifică de punere în aplicare este responsabilă de monitorizarea proiectelor, iar pentru administrarea întregului ciclu al proiectului sunt puse în funcţiune proceduri operaţionale comune. Participanţii la proiect în cadrul proiectelor Eurostars selectate sunt gestionaţi administrativ de către programele naţionale respective ale acestora.

V. Mecanismul de finanţare

Programul comun Eurostars este cofinanţat de către statele participante şi de Comunitate. Statele participante definesc un plan de finanţare multianual pentru a participa la programul comun Eurostars şi a contribui la cofinanţarea activităţilor acestuia. Contribuţiile naţionale pot proveni din programe naţionale existente sau recent create, atât timp cât respectă caracterul ascendent al Eurostars. Orice stat participant este liber să-şi mărească finanţarea naţională alocată programului comun Eurostars, în orice moment în timpul programului.

Finanţarea la nivel de program

Contribuţia comunitară la programul comun Eurostars, care este administrată de structura specifică de punere în aplicare, se calculează ca un maxim de o treime din contribuţiile financiare efective ale statelor participante, cu un plafon de 100 de milioane EUR. Contribuţia comunitară reprezintă un supliment la cele 300 de milioane EUR care au fost vărsate de statele participante, reprezentând astfel o cotă de maximum 25% în cadrul finanţării publice totale disponibile în programul comun Eurostars.

Un procent 4,5% din contribuţia financiară comunitară se utilizează pentru a acoperi costurile de exploatare ale structurii specifice de punere în aplicare pentru implementarea programului comun Eurostars.

Contribuţia financiară comunitară la proiectele Eurostars selectate poate fi transferată de structura specială de punere în aplicare la organismele de finanţare naţionale desemnate de statele participante, pe baza unui acord care urmează să fie încheiat între organismele de finanţare naţionale şi structura specială de punere în aplicare. Structura specială de punere în aplicare se asigură că organismele de finanţare naţionale transferă efectiv contribuţia financiară comunitară către participanţii la proiectele Eurostars selectate.

Finanţarea proiectelor Eurostars

Alocarea finanţării din bugetele naţionale afectate şi din contribuţia comunitară la proiectele Eurostars selectate urmează ordinea listei de clasificare. Contribuţia financiară acordată participanţilor la aceste proiecte se calculează conform regulilor de finanţare ale programelor naţionale participante.

În cazul unui împrumut, se aplică un calcul standard pentru echivalarea finanţării brute, luând în considerare intensitatea dobânzii ajutorului şi rata medie de eşec a programului naţional subiacent.

VI. Dispoziţii privind drepturile de proprietate intelectuală (DPI)

Structura specifică de implementare adoptă politica în materie de proprietate intelectuală a programului comun Eurostars. Obiectivul unei astfel de politici în materie de proprietate intelectuală a programului comun Eurostars este de a promova crearea de cunoştinţe, împreună cu exploatarea şi diseminarea rezultatelor proiectului în favoarea grupului vizat al IMM-urilor care desfăşoară activităţi de C&D. În acest context, abordarea considerată conform Regulilor de participare[33] la al şaptelea Program-cadru trebuie să servească drept model.

ANEXA II

Dispoziţii pentru gestionarea programului comun Eurostars

Structura specifică de punere în aplicare a programului comun Eurostars este secretariatul EUREKA. Rolul acestuia este să gestioneze programul comun Eurostars şi să primească, să aloce şi să monitorizeze contribuţia financiară comunitară la programul comun Eurostars.

Sistemul de guvernare a programului comun Eurostars implică patru organisme principale:

46. „Grupul la nivel înalt Eureka” este format din persoanele numite de statele membre ale EUREKA în calitate de reprezentanţi la nivel înalt, inclusiv un reprezentant din partea Comisiei Europene. Acesta este responsabil de admiterea noilor state membre în programul comun Eurostars.

47. „Grupul la nivel înalt Eurostars” este format din reprezentanţii la nivel înalt EUREKA ai statelor participante la programul comun Eurostars. Comisia Europeană păstrează opţiunea de a trimite un reprezentant la întrunirile acestui grup în calitate de observator. În competenţa acestuia intră supervizarea punerii în aplicare a programului comun Eurostars şi, în special: numirea membrilor grupului consultativ Eurostars, aprobarea procedurilor operaţionale pentru derularea programului comun Eurostars, aprobarea planificării cererilor şi a bugetului cererilor, precum şi aprobarea listei de clasificare a proiectelor Eurostars care urmează să fie finanţate.

48. „Grupul consultativ Eurostars” este format din coordonatori de proiect naţionali EUREKA ai statelor participante la Eurostars şi este prezidat de către şeful secretariatului EUREKA. Grupul consultativ Eurostars oferă consultanţă secretariatului Eurostars cu privire la execuţia programului comun Eurostars şi furnizează consiliere cu privire la dispoziţiile privind punerea în aplicare a acestui program, precum proceduri privind finanţarea, procesul de evaluare şi selecţie, sincronizarea între procedurile centrale şi naţionale, precum şi monitorizarea proiectelor. De asemenea, oferă consultanţă cu privire la termenele cererilor de propuneri anuale şi la progresul înregistrat în execuţia programului comun, inclusiv progresul spre o integrare mai aprofundată.

49. Secretariatul EUREKA acţionează în calitate de structură specială de punere în aplicare pentru Eurostars, şeful acestui secretariat acţionând în calitate de reprezentant legal al programului Eurostars în raport cu grupul la nivel înalt EUREKA, grupul la nivel înalt Eurostars, Comisia Europeană, reţeaua EUREKA şi exterior. Secretariatul EUREKA este responsabil de punerea în aplicare a programului comun Eurostars şi, în special, de:

50. stabilirea bugetului anual al cererilor, organizarea centrală a cererilor comune de propuneri şi primirea propunerilor de proiect (punct unic de acces);

51. organizarea centrală a eligibilităţii şi a evaluării propunerilor de proiect, conform criteriilor comune de eligibilitate şi evaluare, organizarea centrală a selecţiei propunerilor de proiect pentru finanţare, precum şi monitorizarea proiectului;

52. primirea, alocarea şi monitorizarea contribuţiei comunitare;

53. colectarea conturilor privind distribuirea finanţării de către organismele de finanţare în statele participante către participanţii la proiectele Eurostars;

54. promovarea programului comun Eurostars;

55. activitatea de raportare către grupul la nivel înalt EUREKA, grupul la nivel înalt Eurostars, reţeaua EUREKA şi Comisia Europeană cu privire la programul comun Eurostars, inclusiv în ceea ce priveşte progresul spre o integrare mai aprofundată.

56. FIŞĂ FINANCIARĂ LEGISLATIVĂ

1. DENUMIREA PROPUNERII:

Participare Comunităţii la un program de cercetare şi dezvoltare destinat să sprijine IMM-urile care desfăşoară activităţi de cercetare şi dezvoltare, derulat de mai multe state membre şi state asociate la al şaptelea Program-cadru, astfel cum se menţionează în decizie.

2. CADRUL GBA / SBA

Domeniul politic/domeniile politice implicat(e) şi activitatea asociată/activităţile asociate:

Cercetare şi dezvoltare tehnologică: al şaptelea Program-cadru

Articolul 169 din Tratatul de instituire a Comunităţii Europene.

3. LINII BUGETARE

3.1. Linii bugetare [linii operaţionale şi linii conexe de asistenţă tehnică şi administrativă (foste linii BA)], inclusiv titlurile acestora:

08.13 01 01 „Capacităţi”: „Cercetare în beneficiul IMM-urilor”[34]

08.13 01 02 „Capacităţi”: „Cercetare în beneficiul IMM-urilor” „Programul comun Eurostars”[35].

3.2. Durata acţiunii şi a impactului financiar:

Se preconizează că contribuţia Comunităţii la programul comun Eurostars urmează să fie stabilită prin codecizie de Consiliu şi Parlament în decembrie 2007 pentru o perioadă iniţială până la data de 31 decembrie 2013. Impactul financiar asupra bugetului UE va înceta după anul 2013.

3.3. Caracteristici bugetare:

Linie bugetară | Tip de cheltuieli | Noi | Contribuţie AELS | Contribuţii ţări candidate | Rubrica din perspectiva financiară |

08.13 01 01 | CNO | Dif[36] | DA | DA | DA | Nr. [1A] |

08.13 01 02 | CNO | Dif[37] | DA | DA | DA | Nr. [1A] |

4. SINTEZA RESURSELOR

4.1. Resurse financiare

Toate cifrele prezentate în această fişă sunt cu titlu indicativ şi sunt exprimate în valori constante.

4.1.1. Sinteza creditelor de angajament (CA) şi al creditelor de plată (CP)

milioane de euro (cu 3 zecimale)

Tipul cheltuielilor | Secţiunea nr. | Anul 2007 | 2008 | 2009 | 2010 | 2011 | 2012 şi ulterior | Total |

Cheltuieli operaţionale |

Credite de angajament (CA) | 8.1. | a | 0 | 15,964 | 15,964 | 15,964 | 15,964 | 31,926 | 95,782 |

Credite de plată (CP) | b | 0 | 7,982 | 12,771 | 15,964 | 15,964 | 43,101 | 95,782 |

Cheltuieli administrative incluse în suma de referinţă[38] |

Asistenţă tehnică şi administrativă (CND) | 8.2.4. | c | 0 | 0,703 | 0,703 | 0,703 | 0,703 | 1,406 | 4,218 |

SUMA TOTALĂ DE REFERINŢĂ |

Credite de angajament | a+c | 0 | 16,667 | 16,667 | 16,667 | 16,667 | 33,332 | 100 |

Credite de plată | b+c | 0 | 8,685 | 13,474 | 16,667 | 16,667 | 44,507 | 100 |

Cheltuieli administrative care nu sunt incluse în suma de referinţă[39] |

Resurse umane şi cheltuieli conexe (CND) | 8.2.5. | d | 0,117 | 0,176 | 0,176 | 0,176 | 0,176 | 0,352 | 1,173 |

Cheltuieli administrative, altele decât resurse umane şi costuri conexe, care nu sunt incluse în suma de referinţă (CND) | 8.2.6. | e | 0,007 | 0,014 | 0,014 | 0,021 | 0,014 | 0,035 | 0,105 |

Costul financiar total estimativ al intervenţiei |

TOTAL CA, inclusiv costul resurselor umane | a+c+d+e | 0,124 | 16,857 | 16,857 | 16,864 | 16,857 | 33.719 | 101.278 |

TOTAL PA, inclusiv costul resurselor umane | b+c+d+e | 0,124 | 8,875 | 13,664 | 16,864 | 16,857 | 44,894 | 101.278 |

Detalii privind cofinanţarea

(i) La nivel de program

Se furnizează o contribuţie comunitară de până la 100 de milioane EUR, care va face obiectul unei investiţii de cel puţin 300 de milioane EUR din partea statelor membre participante şi a celorlalte ţări participante pentru perioada 2008-2013 prin intermediul programelor naţionale ale acestora. În cazul în care statele membre participante şi celelalte ţări participante contribuie cu mai puţin de 300 de milioane EUR, contribuţia comunitară va fi mai mică de 100 de milioane şi va fi calculată ca o treime din contribuţiile financiare efective ale statelor membre participante şi ale celorlalte ţări participante.

Se preconizează că plata contribuţiei comunitare se va efectua prin prefinanţări anuale, care ar trebui să fie, în medie, de aproximativ 16,667 milioane EUR. Plata va deveni finală în momentul aprobării costurilor de către Comisie.

O parte din contribuţia comunitară va fi folosită pentru a acoperi costurile de exploatare ale structurii specifice de punere în aplicare aferente programului comun Eurostars, în limita a 4,5% din contribuţia comunitară[40]. Aceasta va acoperi costurile privind gestionarea programului, comunicarea, TI, călătoriile şi evaluarea propunerilor de proiect. Cheltuielile generale (clădiri, furnituri, o parte din infrastructura TI, încălzire, etc.) sunt acoperite din bugetul secretariatului Eureka, care este finanţat de membrii EUREKA. Cheltuielile privind gestionarea administrativă a participanţilor la proiect la nivel naţional vor fi acoperite de statele participante[41].

(ii) La nivel de proiect

Alocarea finanţării din bugetele naţionale afectate şi din contribuţia comunitară la proiecte Eurostars selectate urmează ordinea listei de clasificare. Contribuţia financiară acordată participanţilor la aceste proiecte se calculează conform regulilor de finanţare ale programelor naţionale participante.

Contribuţia financiară comunitară la proiectele Eurostars selectate poate fi transferată de structura specială de punere în aplicare la organismele de finanţare naţionale desemnate de statele participante, pe baza unui acord care urmează să fie încheiat între organismele de finanţare naţionale şi structura specială de punere în aplicare. Structura specială de punere în aplicare se asigură că organismele de finanţare naţionale transferă efectiv contribuţia financiară comunitară către participanţii la proiectele Eurostars selectate.

În ultimul rând, organizaţiile care participă la proiectele Eurostars selectate cofinanţează aceste proiecte, în conformitate cu acordul care se va încheia între structura specifică de punere în aplicare şi organismele de finanţare ale statelor participante.

milioane de euro (cu 3 zecimale)

Organism cofinanţator | Anul 2007 | 2008 | 2009 | 2010 | 2011 | 2012 şi ulterior | Total |

Statele membre participante | f | 0 | 50 | 50 | 50 | 50 | 100 | 300 |

Contribuţia comunitară | a+c | 0 | 16,667 | 16,667 | 16,667 | 16,667 | 33,332 | 100 |

Cheltuieli administrative | d+e | 0,124 | 0,190 | 0,190 | 0,197 | 0,190 | 0,387 | 1,278 |

TOTAL CA, inclusiv cofinanţare | a+c+d+e+f | 0,124 | 66,857 | 66,857 | 66,864 | 66,857 | 133,719 | 401,278 |

4.1.2. Compatibilitatea cu programarea financiară

( Propunerea este compatibilă cu programarea financiară existentă.

( Propunerea necesită reprogramarea rubricii corespunzătoare din perspectiva financiară.

( Propunerea poate necesita aplicarea dispoziţiilor Acordului interinstituţional[42] (respectiv instrumentul de flexibilitate sau revizuirea perspectivei financiare).

4.1.3. Impactul financiar asupra veniturilor

( Propunerea nu are impact financiar asupra veniturilor.

( Propunerea are impact financiar – efectul asupra veniturilor este următorul:

milioane de euro (cu o zecimală)

Anterior acţiunii [Anul n-1] | Situaţia după acţiune |

Numărul total de resurse umane |

5. CARACTERISTICI ŞI OBIECTIVE

5.1. Realizări necesare pe termen scurt sau lung

Contribuţia comunitară este necesară pentru stabilirea şi funcţionarea programului comun Eurostars, pentru a permite confinanţarea activităţilor împreună cu statele membre participante şi celelalte ţări participante. Contribuţia comunitară va fi folosită, în special, pentru a cofinanţa participanţii la proiectele Eurostars selectate în urma cererilor de propuneri deschise.

5.2. Valoarea adăugată a implicării comunitare, compatibilitatea propunerii cu alte instrumente financiare şi eventuala sinergie

Programul comun Eurostars va îmbina sursele de finanţare comunitare, naţionale şi private pentru a sprijini cercetarea orientată către piaţă, realizată în cadrul unor proiecte transnaţionale iniţiate şi conduse de IMM-uri care desfăşoară activităţi de C&D. Ca urmare a participării acestora la proiect, aceste societăţi ar trebui să poată dezvolta noi produse, procese şi servicii, precum şi să-şi consolideze în mod semnificativ poziţia competitivă pe piaţa europeană şi internaţională.

Valoarea adăugată a implicării comunitare este substanţială, întrucât:

Intervenţia comunitară va permite crearea unui nou cadru juridic în care finanţarea comunitară şi naţională pot fi combinate în cadrul unei strategii comune care să stimuleze proiectele internaţionale de cercetare, dezvoltare şi inovare în colaborare, în beneficiul IMM-urilor care desfăşoară activităţi de C&D. În caz contrar, acest lucru nu este realizabil utilizând structurile existente şi, cu siguranţă, nu cu masa critică necesară.

Programul comun Eurostars va aborda provocările cu care se vor confrunta IMM-urile care desfăşoară activităţi de C&D cu un potenţial de creştere foarte ridicat prin propunerea unui sistem de sprijin care oferă un timp scurt pentru deciziile legate de finanţare, flexibilitate în cadrul componenţei parteneriatului, precum şi o finanţare sincronizată şi sigură. Acest program este adaptat pentru IMM-urile care desfăşoară activităţi de C&D cu potenţial de creştere ridicat, care ar putea deveni marile firme europene de mai târziu.

În ultimul rând, sistemul propus va stimula statele şi întreprinderile să crească investiţiile în cercetare, dezvoltare şi inovare în toate domeniile ştiinţei şi tehnologiei, contribuind, astfel, la realizarea obiectivului de la Barcelona de a aloca 3% din PIB-ul european pentru cercetare şi dezvoltare.

5.3. Obiectivele, rezultatele preconizate şi indicatorii aferenţi ai propunerii în cadrul gestionării pe activităţi (GPA)

Principalul obiectiv operaţional al prezentei propuneri legislative, şi anume participarea Comunităţii la un program de cercetare, dezvoltare şi inovare derulat de mai multe state membre în domeniul IMM-urilor care desfăşoară activităţi de C&D, a fost prevăzut deja în cel de-al şaptelea Program-cadru pentru cercetare şi dezvoltare şi în programul specific „Capacităţi”.

Obiectivele politicii asociate obiectivului operaţional sunt următoarele:

Crearea unui mecanism durabil de sprijinire la nivel european pentru IMM-urile care desfăşoară activităţi de C&D cu potenţial de creştere ridicat, care doresc să realizeze activităţi proprii de cercetare, în colaborare cu alţi parteneri. Prin sprijinirea acestor societăţi, programul comun Eurostars va contribui la consolidarea competitivităţii IMM-urilor europene, la stimularea inovării, la ocuparea forţei de muncă şi la schimbarea economică şi, astfel, va contribui la atingerea obiectivelor stabilite la Lisabona şi Barcelona.

Integrarea ştiinţifică, administrativă şi financiară a programelor naţionale participante sau a unor părţi semnificative din aceste programe naţionale.

Obiective tehnologice şi economice

- Încurajarea IMM-urilor care desfăşoară activităţi de C&D să creeze noi activităţi economice pe baza rezultatelor C&D şi să aducă pe piaţă noi produse, procese şi servicii , mai repede decât în mod normal;

- Promovarea dezvoltării tehnologice şi a afacerilor, precum şi internaţionalizarea acestor societăţi.

Elementele furnizate de Comisie sunt resursele enumerate în secţiunea 4.1.

Realizările sunt: (a) înfiinţarea programului comun Eurostars şi (b) proiectele de cercetare, dezvoltare şi inovare selectate şi iniţiate în urma cererilor de propuneri din cadrul programului comun Eurostars.

Următoarele rezultate preconizate pot fi măsurate pe baza următorilor indicatori (2008-2013): Aceşti indicatori pot fi detaliaţi şi completaţi de indicatori suplimentari în cadrul acordului care se va încheia între Comisie şi structura specifică de punere în aplicare.

1. Stimularea investiţiilor şi a cofinanţării programului comun Eurostars de către statele participante

- Finanţarea naţională angajată şi efectiv cheltuită pe proiecte Eurostars: obiectivul este de 300 de milioane EUR cheltuite de către programele naţionale participante.

- Finanţarea naţională alocată cererilor comune: statele participante s-au angajat să contribuie anual cu cel puţin 50 de milioane EUR la cererile comune (cu excepţia primului an de funcţionare a programului comun Eurostars).

2. Eficienţa programului

- Timpul necesar între data limită şi data la care informaţiile privind rezultatele evaluării sunt trimise solicitanţilor: până la jumătatea perioadei programului, această perioadă nu ar trebui să depăşească 4 luni.

3. Progresul spre integrarea programelor naţionale

3.1 Integrarea ştiinţifică

- Evaluare centralizată efectivă realizată de experţi independenţi şi decizie de selecţie centralizată.

- Sincronizarea procedurilor naţionale. Până la jumătatea perioadei programului, acordul de finanţare încheiat cu fiecare dintre participanţi va fi semnat cel târziu în termen de 6 luni de la data limită.

3.2 Integrarea administrativă

- Structura specifică de punere în aplicare este în funcţiune şi pune în aplicare în mod efectiv programul comun Eurostars.

3.3 Integrarea financiară

- Proiectele selectate la nivel central sunt efectiv cofinanţate de către programele naţionale participante, în conformitate cu lista de clasificare.

- Contribuţia comunitară este alocată proiectelor în funcţie de lista de clasificare.

5.4. Modalităţi de punere în aplicare (cu titlu orientativ)

( Gestiune centralizată

( direct de către Comisie

( indirect, prin delegare către:

( agenţii executive

( organisme înfiinţate de Comunităţi, astfel cum sunt menţionate la articolul 185 din Regulamentul financiar

( organisme naţionale sau internaţionale din sectorul public/organisme reglementate de legislaţia din sectorul privat, având o misiune de serviciu public şi garantate de statele membre şi de celelalte ţări participante.

( Gestiune comună sau descentralizată

( împreună cu state membre

( împreună cu ţări terţe

( Gestiune în comun cu organizaţii internaţionale (a se preciza)

Observaţii:

Contribuţia financiară comunitară la programul comun va fi plătită structurii specifice de punere în aplicare, care acţionează în numele statelor membre şi a celorlalte ţări participante în conformitate cu dispoziţiile articolelor 54 şi 56 din Regulamentul financiar. Structura specifică de punere în aplicare va gestiona programul comun Eurostars şi va primi, aloca şi monitoriza contribuţia financiară comunitară. Structura identificată de statele membre participante şi de celelalte ţări participante este secretariatul EUREKA. Structura de guvernare este descrisă mai detaliat în anexa II la decizie.

6. MONITORIZARE ŞI EVALUARE

6.1. Sistemul de monitorizare

Odată stabilit, programul comun Eurostars va fi monitorizat prin rapoarte anuale furnizate de structura specifică de gestionare. Acestea vor prezenta în detaliu punerea în aplicare a programului comun în conformitate cu indicatorii prezentaţi în secţiunea 5.3.

6.2. Evaluare

6.2.1. Evaluare ex-ante

Iniţiativa propusă a fost abordată ca parte a evaluării ex-ante a propunerii pentru cel de-al şaptelea Program-cadru.

6.2.2. Măsuri luate ca urmare a unei evaluări intermediare/ex post (concluzii din experienţe similare anterioare)

Modelul de administrare propus a fost stabilit pe baza experienţei câştigate din prima iniţiativă în temeiul articolului 169 întreprinsă pe durata celui de-al şaselea Program-cadru, respectiv iniţiativa EDCTP.

6.2.3. Condiţiile şi frecvenţa evaluărilor viitoare

Comisia va efectua o evaluare intermediară şi finală a programului comun Eurostars în ceea ce priveşte calitatea şi eficienţa punerii în aplicare, inclusiv integrarea ştiinţifică, administrativă şi financiară a programului comun Eurostars şi progresele înregistrate în atingerea obiectivelor stabilite în anexa I. Comisia poate fi asistată de experţi independenţi.

7. Măsuri antifraudă

Articolul 7 din Decizia de creare a programului comun Eurostars prevede că în cadrul punerii în aplicare a programului comun Eurostars, statele membre participante şi celelalte ţări participante adoptă toate măsurile legislative, de reglementare, administrative sau de altă natură, necesare pentru protejarea intereselor financiare ale Comunităţilor. În special, statele membre participante şi celelalte ţări participante oferă garanţii corespunzătoare cu privire la recuperarea integrală, de la structura specifică de punere în aplicare, a tuturor sumelor datorate Comunităţii.

Articolul 8 din Decizia de creare a programului comun Eurostars prevede faptul că Comisia şi Curtea de Conturi pot efectua, prin intermediul funcţionarilor sau al agenţilor lor, toate verificările şi inspecţiile necesare pentru a asigura gestiunea corespunzătoare a fondurilor comunitare şi pentru a proteja interesele financiare ale Comunităţii împotriva oricăror fraude sau nereguli. În acest scop, statele membre participante şi celelalte ţări participante şi/sau structura specifică de punere în aplicare pun la dispoziţia Comisiei şi a Curţii de Conturi toate documentele relevante.

Vor fi puse în aplicare şi alte măsuri antifraudă ca parte a acordului detaliat încheiat între Comisie şi structura specifică de punere în aplicare.

8. DETALIEREA RESURSELOR

8.1. Obiectivele propunerii în termeni de costuri financiare

Credite de angajament în milioane de euro (cu 3 zecimale)

Anul 2007 | Anul 2008 | Anul 2009 | Anul 2010 | Anul 2011 | Anul 2012 |

Funcţionari sau personal temporar[46] (XX 01 01) | A*/AD |

B*, C*/AST |

Personal finanţat[47] în temeiul articolului XX 01 02 |

Alte tipuri de personal[48] finanţat în temeiul articolului XX 01 04/05 |

TOTAL |

8.2.2. Descrierea sarcinilor care decurg din acţiune

8.2.3. Surse de resurse umane (statutare)

( Posturi alocate în prezent pentru gestionarea programului şi care vor fi înlocuite sau extinse

( Posturi prealocate în cadrul exerciţiului SPA/PPB pentru anul n

( Posturi de solicitat în cadrul următoarei proceduri SPA/PPB

( Posturi care vor fi redistribuite utilizându-se resursele existente în cadrul serviciului de gestionare (reorganizare internă)

( Posturi necesare pentru anul n, deşi nu au fost prevăzute în exerciţiul APS/PDB pentru anul în cauză.

8.2.4. Alte cheltuieli administrative care nu sunt incluse în suma de referinţă

milioane de euro (cu 3 zecimale)

Anul 2007 | Anul 2008 | Anul 2009 | Anul 2010 | Anul 2011 | Anul 2012 şi ulterior | TOTAL |

Alte costuri de asistenţă tehnică şi administrativă |

- intra muros |

- extra muros |

Total asistenţă tehnică şi administrativă | 0 | 0,703 | 0,703 | 0,703 | 0,703 | 1,406 | 4,218 |

Se estimează o medie anuală de 703 000 EUR pentru cheltuielile de funcţionare ale structurii specifice de punere în aplicare. Aceasta acoperă costurile privind gestionarea programului, comunicarea, TI, călătoriile şi evaluarea propunerilor. Pe durata de şase ani a programului, aceste costuri rămân în limita plafonului de 4,5% din contribuţia comunitară.

Sarcinile care urmează să fie realizate de structura specifică de punere în aplicare sunt următoarele:

- stabilirea bugetului anual al cererilor, organizarea centrală a cererilor comune de propuneri şi primirea propunerilor de proiect (punct unic de acces);

- organizarea centrală a eligibilităţii şi a evaluării propunerilor de proiect, conform criteriilor comune de eligibilitate şi evaluare, organizarea centrală a selecţiei propunerilor de proiect pentru finanţare, precum şi monitorizarea proiectului;

- primirea, alocarea şi monitorizarea contribuţiei comunitare;

- colectarea conturilor privind distribuirea finanţării de către organismele de finanţare din statele membre participante şi din celelalte ţări participante către participanţii la proiectele Eurostars;

- promovarea programului comun Eurostars;

- activitatea de raportare către grupul la nivel înalt EUREKA, la grupul la nivel înalt Eurostars, la reţeaua EUREKA şi Comisia Europeană cu privire la programul comun Eurostars, inclusiv în ceea ce priveşte progresul înregistrat către o integrare mai aprofundată.

Calcul - Costurile estimate ale structurii specifice de punere în aplicare |

Estimarea costurilor se bazează pe estimări furnizate de EUREKA în momentul pregătirii prezentei propuneri. - Gestionare Eurostars: manager (120 000) + personal de birou (25 000) - Comunicare: responsabil comunicare (40 000) + evenimente (20 000) + material, presă şi tipografie (30 000) + site web (5000) - TI: responsabil TI (60 000) + întreţinere şi licenţe (60 000) - Călătorii (20 000) - Evaluarea propunerii de către experţi independenţi: onorarii experţi (262 500) + călătorii (35 000) - Sprijin pentru evaluări: responsabil de proiecte (cu fracţiune de normă, 25 000) Aceste costuri de exploatare ale programului comun Eurostars vor fi acoperite în limita a 4,5% din contribuţia comunitară. Resursele suplimentare furnizate de secretariatul EUREKA şi plătite direct de reţeaua EUREKA, inclusiv mâna de lucru atunci când este necesară, nu sunt incluse în prezenta estimare. În plus, gestionarea administrativă a dosarelor proiectului de către programele naţionale participante nu este inclusă şi va fi plătită direct de statele membre participante. |

8.2.5. Costul resurselor umane şi costuri conexe care nu sunt incluse în suma de referinţă

milioane de euro (cu 3 zecimale)

Tip de resurse umane | Anul 2007 | Anul 2008 | Anul 2009 | Anul 2010 | Anul 2011 | Anul 2012 şi ulterior |

Funcţionari şi agenţi temporari Linie bugetară 08.01 01 | 0,117 | 0,176 | 0,176 | 0,176 | 0,176 | 0.352 |

Personal finanţat în temeiul articolului XX 01 02 (auxiliari, END, agenţi contractuali etc.) (a se indica linia bugetară) |

Totalul costurilor resurselor umane şi al costurilor conexe (care NU sunt incluse în suma de referinţă) | 0,117 | 0,176 | 0,176 | 0,176 | 0,176 | 0.352 |

Calcul – Funcţionari şi agenţi temporari |

Un cost mediu de 117 000 euro pe post ENI. În anul 2007, se ia în considerare 1 ENI pentru faza de negociere contractuală. Din 2008 până în 2013, se ia în considerare 1,5 ENI. |

Calcul– Personal finanţat în temeiul articolului XX 01 02 |

[…] |

Începând din 2008, se estimează 1,5 ENI/an pentru monitorizarea prezentei iniţiative de către serviciile Comisiei. Este necesar 1 ENI pentru faza de negociere contractuală care se preconizează să înceapă în a doua jumătate a anului 2007. Sarcinile principale vor fi:

- Participarea la întrunirile grupului la nivel înalt Eureka şi ale grupului la nivel înalt Eurostars în calitate de observator, întruniri de două zile, de 4 ori/an (nivel director/şef de unitate)

- Participarea la întrunirile grupului consultativ Eurostars, de 4-5 ori pe an (nivel responsabil de proiecte)

- Participarea la ateliere şi evenimente de diseminare, de 2-3 ori pe an (nivel responsabil de proiecte)

- Negocierea şi pregătirea acordului cu structura specifică de punere în aplicare (nivel responsabil de proiecte + asistent)

- Monitorizarea punerii în aplicare pe baza rapoartelor anuale şi coordonarea evaluărilor intermediare şi finale (nivel responsabil de proiecte)

- Auditarea financiară şi juridică a punerii în aplicare a programului comun (nivel responsabil financiar)

8.2.6. Alte cheltuieli administrative care nu sunt incluse în suma de referinţă

milioane de euro (cu 3 zecimale) |

Anul 2007 | Anul 2008 | Anul 2009 | Anul 2010 | Anul 2011 | Anul 2012 şi ulterior | TOTAL |

08 01 02 11 01 – Misiuni | 0,007 | 0,014 | 0,014 | 0,014 | 0,014 | 0,028 | 0,091 |

08 01 02 11 02 – Reuniuni şi conferinţe |

XX 01 02 11 03 - Comitete[50] |

08 01 02 11 04 – Studii şi consultări |

08 01 02 11 05 – Sisteme de informare |

2 Total alte cheltuieli de gestionare (08 01 02 11) | 0,007 | 0,014 | 0,014 | 0,014 | 0,014 | 0,028 | 0,091 |

3 Alte cheltuieli de natură administrativă Experţi independenţi pentru evaluare intermediară şi finală. | 0,007 | 0,007 | 0,014 |

Total cheltuieli administrative, altele decât resurse umane şi costuri conexe (care NU sunt incluse în suma de referinţă) | 0,007 | 0,014 | 0,014 | 0,021 | 0,014 | 0,035 | 0,105 |

Calcul – Alte cheltuieli administrative care nu sunt incluse în suma de referinţă |

Misiuni: Costurile se bazează pe costuri de călătorie medii de 700 EUR pe misiune plus o indemnizaţie zilnică de 149,63 EUR; durata medie a unei misiuni este de 1,5 zile; numărul şi natura misiunilor: 4 misiuni pe an pentru 2 funcţionari pentru a participa la întrunirile grupului la nivel înalt EUREKA/Eurostars, 3 misiuni pe an pentru un funcţionar pentru a participa la ateliere şi alte evenimente, 4 misiuni pe an pentru un funcţionar pentru a participa la întrunirea grupului consultativ Eurostars, atunci când nu sunt organizate în Bruxelles. pentru 2007, se presupune jumătate din costurile anuale. Asistenţă externă: Estimările costurilor cu asistenţa externă pentru evaluarea intermediară şi finală (cu 3 experţi externi la 450 EUR pe zi timp de trei zile + 700 EUR pentru călătorie + 448,89 EUR pentru indemnizaţii zilnice pe expert). |

[1] Islanda, Israel, Norvegia, Elveţia şi Turcia.

[2] Consiliul pentru competitivitate, 25-26 noiembrie 2004, 14687/04 (Presse 323).

[3] JO C 320 E, 15.12.2005, p. 259.

[4] Decizia nr. 1982/2006/CE, JO L 412, 30.12.2006, p. 1.

[5] JO L 400, 30.12.2006, p. 86.

[6] Decizia nr. 974/2006/CE, JO L 400, 30.12.2006, p. 299.

[7] Programul de lucru 2007, „Cercetare în beneficiul IMM-urilor”, C(2006)563, 26.2.2007.

[8] Definiţia unei IMM în conformitate cu Recomandarea 2003/361/CE a Comisiei, JO L124, 20.5.2003, p. 36.

[9] COM(2006) 349 final, 29.6.2006.

[10] Tabloul investiţiilor realizate de întreprinderi în cercetare şi dezvoltare la nivelul UE în 2005, Comisia Europeană.

[11] Către un Spaţiu European de Cercetare, ştiinţă, tehnologie şi inovare, cifre-cheie pentru 2005, Comisia Europeană.

[12] Studiul de impact şi evaluarea ex ante , documentul de lucru al serviciilor Comisiei, SEC(2005)430, anexa 1.

[13] COM(2006) 349 final, 29.6.2006.

[14] COM(2000) 6 final, 18.1.2000.

[15] COM(2007) 161 final, 4.4.2007.

[16] PATE (Planul de acţiune pentru tehnologii ecologice), PACE (Programul de asistenţă pentru conformitatea ecologică destinat IMM-urilor)

[17] Cu o rată medie de finanţare de 50%, 400 de milioane EUR de finanţare publică antrenează alte 400 de milioane EUR de finanţare privată investită în proiecte C&D, în calitate de contribuţie proprie a participanţilor la proiect. În ipoteza unei rate maxime de finanţare de 75%, valoarea totală a costurilor proiectului ar putea fi de 400/0,75 milioane = 533 de milioane EUR, ceea ce înseamnă că, în acest caz, contribuţia privată ar fi de 133 de milioane EUR.

[18] Decizia nr. 1982/2006/CE, JO L 412, 30.12.2006, p. 1.

[19] JO C […], […], p. […].

[20] JO C […], […], p. […].

[21] JO C […], […], p. […].

[22] JO L 412, 30.12.2006, p. 1.

[23] JO L 400, 30.12.2006, p. 299.

[24] P6_TA(2005)0077, JO C320E/259, 15.12.2005.

[25] COM(2003)226/final/2.

[26] JO L 248, 16.9.2002, p. 1. Regulament, astfel cum a fost modificat prin Regulamentul (CE) nr. 1995/2006 (JO L 390, 30.12.2006, p. 1).

[27] JO L 357, 31.12.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. XXXX/2007 (JO L …).

[28] JO L 312, 23.12.1995, p. 1.

[29] JO L 292, 15.11.1996, p. 2.

[30] JO L 136, 31.5.1999, p. 1.

[31] JO C 323, 30.12.2006, p. 1.

[32] JO L 124, 20.5.2003, p. 36.

[33] JO L 391, 30.12.2006, p. 1.

[34] 08.03 este linia bugetară pentru costurile operaţionale ale acţiunilor în cadrul „Cercetării în beneficiul IMM-urilor”; postul 08 03 01 01 urmează să fie creat.

[35] Se va crea postul 08 13 01 02 pentru a acoperi costurile aferente programului comun Eurostars.

[36] Credit diferenţiat.

[37] Credit diferenţiat.

[38] Acestea sunt cheltuielile pentru costurile de exploatare ale structurii specifice de punere în aplicare a programului comun Eurostars. Această valoare nu va fi luată în considerare în cadrul plafonului cheltuielilor administrative ale celui de-al şaptelea Program-cadru (6%).

[39] Suma de referinţă este contribuţia comunitară la programul comun Eurostars.

[40] Procentul de 4,5% din contribuţia comunitară care va fi folosit pentru a acoperi costurile de exploatare aferente punerii în aplicare a programului comun Eurostars nu este inclus în taxa de membru care se plăteşte anual către EUREKA.

[41] În special, acordurile de finanţare individuale ale participanţilor la proiectele Eurostars selectate se vor încheia cu organismele de finanţare naţionale.

[42] A se vedea punctele 19 şi 24 din Acordul interinstituţional.

[43] Dacă este necesar, se pot adăuga coloane suplimentare, şi anume în cazul în care durata acţiunii este mai mare de 6 ani.

[44] În conformitate cu descrierea din secţiunea 5.3.

[45] Niciun funcţionar al Comisiei nu va lucra în cadrul programului comun Eurostars în cadrul structurii specifice de punere în aplicare.

[46] Ale cărui costuri NU sunt acoperite de suma de referinţă.

[47] Ale cărui costuri NU sunt acoperite de suma de referinţă.

[48] Ale cărui costuri sunt incluse în suma de referinţă.

[49] A se menţiona fişa financiară legislativă specifică pentru agenţia (agenţiile) executivă (executive) în cauză.

[50] A se preciza tipul de comitet şi grupul din care acesta face parte.